Lala 19 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nKɛhã lalatsɔɔlɔ lɛ. Lala ni David fo. 19 Ŋwɛi jajeɔ Nyɔŋmɔ anunyam lɛ;+Ni atatui ni yɔɔ ŋwɛi* lɛ wieɔ eninenaa nitsumɔ lɛ he.+ 2 Jetsɛremɔ fɛɛ jetsɛremɔ hosoɔ egbee,Ni nyɔɔŋ fɛɛ nyɔɔŋ jieɔ nilee kpo. 3 Anuuu gbee ko, ni anuuu wiemɔ ko;Anuuu amɛhe moŋ, 4 Shi amɛjijeɔ kɛyaa* shikpɔŋ lɛ nɔ fɛɛ,Ni mɛi ni yɔɔ shikpɔŋ lɛ naagbeehei lɛ* fɛɛ nuɔ sane ni amɛshiɛɔ lɛ.+ Efee mama tsũ yɛ ŋwɛi ehã hulu lɛ; 5 Etamɔ ayemforo wu ni miije kpo kɛmiijɛ ayemforo tsũ mli;Enyaa tamɔ nuu kãkãlɔ ni yaada foi. 6 Efãa kpo kɛjeɔ ŋwɛi naagbeehe kome,Ni ebɔleɔ shi kɛyaa amɛnaagbeehe kroko;+Ni nɔ ko nɔ ko eteee ehe kɛjeee edɔlɛ lɛ he. 7 Yehowa mla lɛ hi kɛmɔ shi,+ ehãa mɔ náa hewalɛ ekoŋŋ.*+ Yehowa kaimɔi lɛ ma shi shiŋŋ,*+ ehãa mɔ ni jwɛŋmɔ esako lɛ hiɛ kãa shi.+ 8 Yehowa famɔi lɛ ja, ehãa tsui lɛ nyaa;+Yehowa kitã lɛ he tse, ehãa hiŋmɛii anɔ tseɔ.+ 9 Yehowa gbeyeishemɔ+ lɛ yɛ krɔŋŋ, ehiɔ shi kɛyaa naanɔ. Yehowa yiŋkpɛi* lɛ anɔkwale ni, fɛɛ ja.+ 10 Amɛyɛ akɔnɔ fe shika tsuru,Fe shika tsuru ni atsuu he,+Ni amɛŋɔɔ hu fe wo,+ fe wo ni miitsere kɛmiijɛ wo agbakui amli. 11 Nomɛi nɔŋŋ bɔɔ otsulɔ kɔkɔ;+Kɛ́ akɛtsu nii lɛ, ekɛ sɛɛnamɔ babaoo baa.+ 12 Namɔ po baanyɛ ayɔse lɛ diɛŋtsɛ etɔmɔi?+ Okɛ eshai ni mihiɛ bɛ nɔ akɛ mifee lɛ ake mi. 13 Ni kaaŋmɛ otsulɔ gbɛ ni eye etsuinaa sane;+Kaahã ekudɔ mi.+ Koni kpa ko akahi mihe,+Ni mikaye fɔ yɛ esha ni yɔɔ hiɛdɔɔ ko* he. 14 Hã midaaŋ wiemɔi kɛ sane ni mijwɛŋɔ nɔ yɛ mitsui mli lɛAsa ohiɛ,+ Ao Yehowa, mi-Tɛsaa+ kɛ mi-Kpɔ̃lɔ.+\n^ Loo “Ni kɔɔyɔɔ.”\n^ Shishitsɔɔmɔi komɛi kɛɔ akɛ, “amɛsusumɔ kpãa lɛ yaa.”\n^ Loo “Ni shikpɔŋ lɛ naagbeehei lɛ.”\n^ Loo “ehãa susuma lɛ kuɔ esɛɛ ekoŋŋ.”\n^ Loo “Anyɛɔ akɛ he fɔ̃ɔ Yehowa kaimɔi lɛ anɔ.”\n^ Loo “yɛ eshai babaoo.”